**Hurrikaani Harvey** oli vuoden 2017 kahdeksas nimetty trooppinen myrsky ja kolmas hurrikaani Atlantin hurrikaanikaudella. Viisiportaisella Saffirin-Simpsonin hurrikaaniasteikolla se luokiteltiin tasolle neljä, kun se iskeytyi Yhdysvaltain Texasin rannikolle 26. elokuuta.

Hurrikaani aiheutti Texasissa suuria tulvia, joissa menehtyi ainakin 70 ihmistä. Erityisesti Houstonin suurkaupunkialue kärsi tulvista. Harvey aiheutti tuhoja myös Karibialla ja Etelä-Amerikan pohjoisosissa. Guyanassa kuoli yksi ihminen talon sortuessa.

Harvey on voimakkain Yhdysvalloissa vaikuttanut myrsky vuoden 2005 hurrikaani Katrinan jälkeen. Neljännen kategorian myrskyjä ei ole iskenyt rannikolle sitten hurrikaani Charleyn vuonna 2004. Harveyn vaikutusalueella asuu jopa 5,8 miljoonaa ihmistä. Alue on tärkeä myös Yhdysvaltojen öljynjalostuksen kannalta.

Meteorologinen kehitys
----------------------

Harvey kehittyi säähäiriöstä, joka havaittiin matalapaineen yhteydessä Afrikan länsirannikolla lähellä Kap Verdeä 13. elokuuta. Se kehittyi trooppiseksi myrskyksi ja ohitti Barbadoksen ja muita Karibian saaria 17.–18. elokuuta. Sen jälkeen se heikkeni tavalliseksi trooppiseksi matalapaineeksi ja jatkoi kulkuaan länteen. Meksikonlahden lämpimät vedet antoivat energiaa myrskyn uudelle voimistumiselle. Se saavutti hurrikaanivoimakkuuden torstai-iltana 24. elokuuta, ja jo perjantaina iltapäivällä se oli voimakas eli kolmannen luokan hurrikaani Saffirin-Simpsonin asteikolla, ja illalla se nousi vielä neljänteen luokkaan.

Kovimmat mitatut tuulet olivat 59 m/s (132 mph), mutta monet sääasemat särkyivät tuulen kourissa, eikä pahimpia tuulia saatu mitattua.

Sen jälkeen, kun Harvey luokiteltiin tuulten heikkenemisen takia enää vain trooppiseksi myrskyksi, sen sateet aiheuttivat pahoja tulvia Houstonissa ja sen ympäristössä. Suurimmat mitatut sademäärät olivat noin 1 300 mm.

Vaikutukset
-----------

Hurrikaani Harveyn nostattamat voimakkaat tuulet ja rankkasateet aiheuttivat tuhoja Karibialla, Etelä-Amerikan pohjoisrannikolla ja Yhdysvaltain Meksikonlahden rannikolla.

### Karibia

Myrsky aiheutti vahinkoja Karibialla Barbadosissa, Saint Vincent ja Grenadiineilla ja Dominicalla 17.–18. elokuuta 2017. Barbadoksella tuulet ja sateet aiheuttivat tulvia saaren pohjoisosiin ja sähkökatkoksia koko saarelle vahingoittaen useita taloja ja siltoja. St. Vincent ja Grenadiineilla sekä Dominicalla myrsky aiheutti tulvia ja maanvyöryjä useilla saarilla mutta merkittäviä vaurioita vain kahdelle talolle Saint Vincentin saarella.

### Guyana

Etelä-Amerikan pohjoisrannikon Guyanassa myrsky aiheutti yhden ihmisen kuoleman ja vahinkoja useille taloille Cuyuni-Mazarunin alueella Jawallan kylässä 18. elokuuta. Neljä taloa tuhoutui täysin, ja eräs 29-vuotias nainen kuoli talon sortuessa hänen päälleen.

### Yhdysvallat

Hurrikaani Harvey rantautui 26. elokuuta Meksikonlahdelta Yhdysvaltoihin Texasin osavaltion Rockportiin ollessaan voimakkaimmillaan eli asteikon tasolla neljä. Myrsky aiheutti Yhdysvalloissa miljardien dollarien vahingot ja ainakin 70 ihmisen kuoleman. Myrskyn liikkuessa itään myös Louisianan osavaltioon julistettiin hätätila 28. elokuuta.

#### Texas

Myrskytuulet aiheuttivat tuhoja Texasin rannikolla 26. elokuuta. Seuraavina päivinä Harvey heikkeni huomattavasti voimakkaasta hurrikaanista trooppiseksi myrskyksi. Myrskyn tuomat rankkasateet aiheuttivat senkin jälkeen laajoja tulvia eri puolilla Texasia. Tulvat aiheuttivat laajoja vahinkoja erityisesti Houstonin suurkaupunkialueella. Satoja tuhansia alueen ihmisiä pyydettiin vapaaehtoisesti evakuoitumaan alavilla mailla sijaitsevista kodeistaan, ja tuhansia jouduttiin pelastamaan veden ympäröimistä taloista ja katoilta.

Syyskuun 4. päivään mennessä vahvistetuista 60 kuolemantapauksesta 30 tapahtui Harrisin piirikunnassa Houstonin esikaupunkialueella. Lukuun sisältyy myös ihmisiä, jotka menettivät henkensä sähkökatkojen sammuttaessa elintoimintoja ylläpitäviä laitteita ja estäessä ambulanssien saapumisen sydänkohtauksen saaneiden potilaiden luo. 

* Tulvaveden nousua 26.–27.8.Tulvaveden nousua 26.–27.8.
* Texasin kansalliskaartin pelastustoimintaa Houstonissa 27.8.Texasin kansalliskaartin pelastustoimintaa Houstonissa 27.8.
* Yhdysvaltain rajavartiolaitoksen työntekijä tutkimassa myrskytuulen tuhoamaa talovaunua.Yhdysvaltain rajavartiolaitoksen työntekijä tutkimassa myrskytuulen tuhoamaa talovaunua.
*

Lähteet
-------

1. ↑  Hurricane Harvey upgraded to Category 4 with 'life threatening and devastating flooding' forecast *The Independent*. Viitattu 26.8.2017.
2. 1 2  Weber, Paul J. ja Lauer Claudia: Hurricane Harvey Death Toll Hits 70 *NBC 5 Dallas-Fort Worth*.  6.9.2017. Viitattu 8.9.2017. (englanniksi)
3. ↑  Petri Burtsov: Hurrikaani kylvi tuhoa ja vyörytti valtavat vesimassat Texasiin – katso kuvagalleria Harveyn jäljistä *Yle Uutiset*.  28.8.2017. Viitattu 28.8.2017.
4. ↑  Confirmed death toll from Harvey reaches 44 *Fox 8 / AP*.  2.9.2017. Viitattu 3.9.2017.
5. 1 2  GUYANA: Emergency Situation at Jawalla Village, Region 7  22.8.2017. Caribbean Disaster Emergency Management Agency.  Arkistoitu 20.9.2017. Viitattu 28.8.2017.
6. 1 2  Hurrikaani Harvey laantuu, mutta seuraavaksi uhkaavat tulvat – Ainakin yksi ihminen on kuollut myrskyn vuoksi *Helsingin Sanomat*.  26.8.2017. Viitattu 26.8.2017.
7. 1 2  Major Hurricane Harvey - August 25-29, 2017 *National Weather Service*. Viitattu 6.9.2017.
8. 1 2  At least 60 deaths now attributed to Harvey, officials say *Chicago Tribune*. Viitattu 6.9.2017.
9. ↑  Caribbean Disaster Emergency Management Agency: CDEMA Situation Report #1 - Tropical Storm Harvey - as of 4:00pm on August 18th, 2017  18.8.2017. ReliefWeb. Viitattu 28.8.2017. (englanniksi)
10. 1 2  Harvey Brings Catastrophic Floods to Houston; at Least Five Reported Dead *The New York Times*.  28.8.2017 (päivitetty 8:34 AM). Viitattu 28.8.2017.
11. 1 2  Tapiola, Paula: Tulvahuippu Houstonissa vasta torstaina – viranomaiset varautuvat satoihin tuhansiin avunpyyntöihin *Yle Uutiset*.  28.8.2017. Viitattu 28.8.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hurrikaani Harvey**.